Surah Al- ‘Asr 




SURAH MASA 

Surah Masa 

Surah (103) - Makkiyah - 3 ayat 




Dengan nama Allah Yang Maha Penyayang dan Maha Pengasih. 




1. Demi masa! 



( 2 ) 




2. Sesungguhnya manusia itu berada dalam kerugian. 



3. Kecuali orang yang beriman dan melakukan amalan yang soleh serta 
saling berpesan supaya menjunjung ajaran (Allah) yang benar dan 
saling berpesan supaya bersikap sabar. 

Dalam surah yang kecil, yang mengandungi tiga ayat ini tergambar 
satu peraturan hidup yang sempurna bagi manusia sebagaimana yang 
dikehendaki Islam. Sifat-sifat pokok kefahaman keimanan serta hakikatnya 
yang agung dan syumul adalah tergambar begitu jelas dalam surah ini. Ia 
meletakkan seluruh perlembagaan Islam dalam beberapa ungkapan yang 
pendek dan mensifatkan hakikat dan fungsi umat Islam hanya dalam satu 
ayat sahaja iaitu ayat yang ketiga dari surah ini. Inilah pengungkapan yang 
mengkagumkan yang hanya dapat dilakukan oleh Allah 'Azzawajalla sahaja. 

Hakikat agung yang dikemukakan oleh keseluruhan surah ini ialah: 

Biarpun selanjut mana waktu pada seluruh zaman dan sepanjang 
mana kelangsungan hidup manusia pada semua masa, namun di sana hanya 
ada satu cara dan satu jalan hidup sahaja yang membawa keuntungan dan 
keselamatan. Itulah cara dan jalan hidup yang telah dijelaskan sempadan- 
sempadan dan batu-batu tandanya dalam surah ini. Selain cara hidup ini 
adalah sia-sia dan rugi belaka. 

( 1 ) 




1. Demi masa! 




2. Sesungguhnya manusia itu berada dalam kerugian. 




3. Kecuali orang yang beriman dan melakukan amalan yang soleh serta 
saling berpesan supaya menjunjung ajaran (Allah) yang benar dan saling 
berpesan supaya bersikap sabar. 

Itulah keimanan, amalan yang soleh, saling berpesan menjunjung 
ajaran yang benar dan saling berpesan supaya bersikap sabar. 

Apakah iman itu? 

Kami tidak bermaksud menta'rifkan iman di sini dengan ta'rif ilmu 
fiqah, tetapi kami mahu memperkatakan tentang tabi'at iman dan nilainya 
dalam kehidupan manusia. 

Keimanan ialah hubungan makhluk manusia yang bersifat fana, kerdil 
dan terbatas dengan Allah yang bersifat Mutlak, Azali, Kekal, dan Sumber 
yang dari-Nya lahir segala yang wujud, juga hubungannya dengan 'alam 
yang lahir dari Allah dan hubungannya dengan undang-undang yang 
mengendalikan perjalanan 'alam ini, juga hubungannya dengan tenaga- 
tenaga 'alam yang tersimpan di 'alam ini. Titik tolak di sini ialah dari 
perbatasan diri manusia yang kerdil kepada ruang 'alam yang amat luas dan 
dari batas-batas kekuatannya yang lemah kepada kebesaran tenaga 'alam 
yang majhul dan dari batas-batas umurnya yang pendek kepada kelanjutan 
abad-abad yang hanya Allah sahaja yang mengetahuinya . 1 

Hubungan seperti ini selain memberi kekuatan, kelanjutan dan 
kebebasan kepada manusia ia juga memberikan keni'matan hidup kepada 
mereka dengan segala keindahan 'alam dan dengan aneka ragam makhluk di 
mana terjalin di antaranya dengan mereka rasa kasih sayang yang mendalam 
pada jiwa masing-masing, sehingga hidup ini dirasakan seolah-olah satu 
perkelahan melihat temasya-temasya Ilahi yang dipamerkan kepada manusia 
di setiap tempat dan pada setiap waktu. Ia merupakan satu kebahagiaan dan 
kegembiraan yang tinggi dan merupakan satu kemesraan terhadap hidup 
dan terhadap 'alam buana sama seperti kemesraan kekasih terhadap 
kekasihnya. Ini adalah suatu keuntungan yang tidak dapat dibandingkan 
dengan keuntungan-keuntungan yang lain dan kehilangannya merupakan 

suatu kerugian yang tidak dapat dibandingkan dengan kerugian-kerugian 
yang lain. 

Kemudian asas-asas keimanan itu sendiri merupakan asas-asas 
kemanusiaan yang luhur. Menyembah Allah yang Tunggal membebaskan 
manusia dari perhambaan kepada yang lain dari Allah dan menegakkan 
dalam jiwanya kesedaran berdiri sama tinggi, duduk sama rendah dengan 
sesama manusia. Kerana itu ia tidak menghinakan dirinya kepada seseorang 
yang lain dan tidak tunduk melainkan kepada Allah yang Maha Kuasa. Dari 
sinilah lahirnya kebebasan haqiqi bagi manusia, iaitu kebebasan yang terbit 
dari dhamir dan dari kefahaman terhadap hakikat yang berlaku di 'alam iaitu 
tiada kekuasaan melainkan kekuasaan Allah yang Tunggal dan tiada Tuhan 
yang disembah melainkan Allah yang Tunggal. Pembebasan diri ini adalah 
terbit dengan sendirinya dari kefahaman ini, kerana ia merupakan satu- 
satunya kesimpulan yang logik. 

Ciri Rabbaniyah (yang menjadi teras keimanan) itulah yang 
menentukan arah dari mana manusia harus menerima kepercayaan- 
kepercayaannya, nilai-nilainya, ukuran-ukurannya, pertimbangan- 
pertimbangannya, syari'at-syari'atnya, undang- undangnya dan segala 
peraturan yang mengikatnya dengan Allah atau dengan 'alam atau dengan 
manusia. Dengan demikian kehidupan manusia terhindar dari perintah hawa 
nafsu dan kepentingan dan tempat kedua-duanya digantikan dengan syari'at 
dan keadilan. Ciri Rabbaniyah itu juga yang menaikkan rasa bangga 
seseorang mu'min terhadap nilai cara hidupnya dan memandang rendah 
kepada kepercayaan-kepercayaan Jahiliyah, nilai-nilainya dan pertimbangan- 
pertimbangannya, juga memandang rendah kepada nilai-nilai yang diambil 
dari perhubungan-perhubungan kebumian (keduniaan) walaupun dia 
sebatang karah, kerana ia menghadapi kepercayaan-kepercayaan dan nilai- 
nilai Jahiliyah itu dengan kepercayaan dan nilai-nilai yang diambil secara 
langsung dari Allah yang sudah tentu lebih tinggi, lebih kuat dan lebih utama 
diikuti dan dihormati. 2 

Hubungan yang jelas antara Khaliq dengan makhluk dan perbezaan 
yang nyata antara taraf Uluhiyah dengan taraf Ubudiyah dapat 
menghubungkan manusia yang fana dengan Allah yang Kekal itu dengan 
hubungan yang lurus tanpa kerumitan dan tanpa memerlukan wasilah. 
Hubungan yang jelas itu juga memberi nur dalam hati, memberi 
ketenteraman kepada roh dan memberi kemesraan dan kepercayaan kepada 
jiwa, menghapuskan keraguan-keraguan, ketakutan, kecemasan, dan 
kegelisahan di samping menghapuskan perasaan takbur dan sombong 
terhadap sesama makhluk dengan da'waan-da'waan palsu. 

Juga sikap yang jujur mematuhi cara hidup yang dikehendaki Allah. 
Kerana itu sesuatu perbuatan yang baik bukanlah lahir secara kebetulan dan 
bukanlah hasil dari keinginan yang tiba-tiba dan bukanlah sesuatu yang 
dilakukan sekali-sekala sahaja, malah sesuatu perbuatan yang baik itu adalah 
lahir dari motif-motif tertentu dan menuju kepada satu matlamat yang 
tertentu dan semua individu yang berjuang kerana Allah akan terus bekerja- 

sama mempertahankannya, dengan itu terbentuklah kelompok Muslimin 
yang mempunyai satu matlamat dan satu panji dan mereka akan bekerjasama 
dan berpadu sebagaimana yang dilakukan oleh generasi-generasi Islam yang 
silih berganti yang berpegang kukuh dengan agama ini. 

Anggapan bahawa manusia itu mulia di sisi Allah meninggikan 
pandangan manusia terhadap dirinya sendiri, menimbulkan dalam 
dhamirnya perasaan segan dan malu untuk menjatuhkan dirinya dari 
martabat luhur yang diangkatkan Allah itu. Konsep manusia itu mulia di sisi 
Allah merupakan satu tanggapan yang paling tinggi yang ditanggapkan 
manusia terhadap dirinya. Setiap isme dan setiap pemikiran yang 
merendahkan darjah manusia pada pandangannya sendiri atau menurunkan 
asalnya kepada asal-usul yang hina yang memutuskan hubungannya dengan 
'alam Malaikat adalah isme dan fikiran yang menyeru manusia kepada 
menjatuh dan merendahkan diri sendiri walaupun ia tidak mengatakannya 
secara terus-terang. 

Dari sinilah saranan-saranan atau pendapat-pendapat Darwin, Freud 
dan Kari Marx mengenai manusia merupakan saranan-saranan dan 
pendapat-pendapat yang paling keji yang menimpa fitrah manusia dan 
kepimpinan manusia. Pendapat-pendapat itu menyarankan kepada manusia 
bahawa setiap kerendahan, kehinaan dan kekotoran adalah perkara biasa 
yang memang diduga dan dijangka, tiada suatu yang menganehkan dan tiada 
suatu yang patut dimalukan. Ini adalah satu perbuatan jenayah terhadap 
manusia yang patut dicela dan dikecamkan . 3 

Kebersihan perasaan-perasaan adalah hasil secara langsung dari 
kesedaran manusia terhadap kemuliaan dirinya di sisi Allah dan dari 
kesedarannya terhadap pengawasan Allah di atas dhamir dan hati mereka. 
Seseorang yang normal yang tidak dirosakkan oleh saranan-saranan Freud, 
Kari Marx dan sebagainya akan merasa malu andainya ada orang yang 
mengetahui keburukan-keburukan dhamir dan perasaannya. Seseorang 
mu'min yang merasa dirinya sedang dilihat Allah akan menggeletar, kerana 
itu lebih wajar baginya membersihkan dirinya. 

Kesedaran terhadap akhlak merupakan hasil yang tabii dan pasti dari 
keimanan kepada Allah yang Maha Adil, Maha Penyayang, Maha 
Pengampun, Maha Pemurah, Maha Pengasih dan Sabar, iaitu Tuhan yang 
bencikan kejahatan dan cintakan kebaikan dan Tuhan yang mengetahui 
jelingan mata yang tidak jujur dan rahsia yang tersimpan di dalam dada. 

Di sana terdapat tanggungjawab sebagai hasil dari kebebasan 
kemahuan dan pengawasan Allah yang ketat. Tanggungjawab itu 
menimbulkan kesedaran, rasa sensitif, sikap yang bijaksana dan hati-hati. Ia 
bukan sahaja merupakan tanggungjawab perseorangan, malah ia juga 
merupakan tanggungjawab kemasyarakatan, tanggungjawab terhadap 
kebaikan itu sendiri, tanggungjawab terhadap manusia seluruhnya di 
hadapan Allah. Apabila seseorang mu'min itu bertindak, ia akan merasa 
seluruh tanggungjawab itu, ia akan menilai hasil setiap langkahnya sebelum 

ia menghayunkan kakinya. Ia sedar bahawa dia adalah makhluk yang 
mempunyai nilai di 'alam ini dan mempunyai tanggungjawab dalam sistem 
'alam ini. 

Antara saranan keimanan lagi ialah menjauhi sikap tamak-haloba 
terhadap keni'matan-keni' matan hidup dunia yang fana dan memilih balasan- 
balasan yang tersedia di sisi Allah yang lebih baik dan kekal. 

Firman Allah 'Azzawajalla: 




26. "Dan untuk mendapatkan ni'mat yang sedemikian maka hendaklah 
mereka berlumba-lumba (membuat amalan yang soleh)." 

(Al-Mutafiffin). 

Perlumbaan untuk merebut balasan-balasan Allah boleh meninggi dan 
membersihkan jiwa seseorang dan boleh mententeramkan kegelisahannya 
untuk mendapat hasil yang segera. Kerana itu ia berbuat kebaikan, kerana 
perbuatan itu baik dan kerana Allah suka kepada kebaikan, dan dia tidak 
salah apa-apa andainya perbuatan yang baik itu tidak menghasilkan kebaikan 
di hadapan matanya dan dalam umur hidupnya yang terbatas, sebab Allah 
yang kerana-Nya ia berbuat kebaikan itu tidak mati dan tidak pula lupakan 
sedikit pun perbuatannya yang baik itu. 

Bumi bukannya negeri balasan dan hidup di dunia bukannya stesen 
pengembaraan. Dari sumber inilah seseorang mu'min itu mengambil bekalan 
daya kudrat untuk terus berbuat kebaikan. Dan inilah sumber yang 
menjadikan amalan berbuat kebaikan itu suatu cara hidup yang bersambung- 
sambung, bukannya hasil dari keinginan yang timbul mendadak dan bukan 
pula suatu hasil yang tunggal yang tidak bersambung. Inilah sumber yang 
membekalkan tenaga raksasa kepada seseorang mu'min untuk menentang 
kejahatan sama ada berupa pemerintahan yang zalim atau berupa tekanan 
dari pandangan-pandangan Jahiliyah atau berupa tekanan keinginan- 
keinginan hawa nafsunya sendiri terhadap kemahuannya. 

Tekanan ini adalah terbit dari perasaan dan kesedaran seseorang 
bahawa umurnya begitu pendek untuk menghabiskan keni'matan-keni'matan 
hidupnya dan mencapaikan cita-citanya, juga kesedarannya terhadap 
kelemahannya untuk melihat hasil kebaikan yang jauh, dan untuk melihat 
kemenangan kebenaran di atas kebatilan. Di sinilah keimanan bekerja 
mengubati perasaan-perasaan itu dengan pengubatan asasi yang sempurna. 

Iman itulah punca hidup yang agung. Dari punca inilah lahirnya 
segala cabang kebaikan dan dengan punca inilah bergantungnya segala hasil 
kebaikan. Tanpa iman, cabang kebaikan merupakan satu cabang yang 
terputus dari pokoknya, yang akan terus layu dan kering, dan tanpa iman 
hasil kebaikan itu merupakan satu hasil dari Syaitan yang tidak lanjut dan 
kekal. 

Iman itulah paksi yang menarik ke arahnya semua tali-tali hidup yang 
luhur. Tanpa iman, tali-tali itu akan terlepas, terhurai dan tersimpang siur 
bersama hawa nafsu. 

Iman itu satu sistem yang mengumpul berbagai-bagai kegiatan dan 
amalan dan mengembalikannya kepada satu sistem, di mana kegiatan- 
kegiatan itu menjadi selaras, saling bantu membantu dan menuju ke satu 
jalan dan satu harakat yang mempunyai satu motif dan satu matlamat yang 
tertentu. 

Kerana itulah al-Qur'an mensia-siakan nilai segala amalan yang tidak 
berasal dari punca iman dan tidak terikat kepada paksi iman. Pandangan 
Islam dalam perkara ini amat jelas. Firman Allah 'Azzawajalla dalam Surah 
Ibrahim: 




18. "Bandingan amalan orang-orang yang kafir terhadap Tuhan mereka 
sama seperti abu yang ditiup angin pada hari ribut yang kencang. Mereka 
tidak dapat mengambil faedah sesuatu apa dari amalan-amalan yang 
mereka usahakan (di dunia)." 

(Surah Ibrahim) 

Firman-Nya lagi dalam Surah an-Nur: 






39. "Dan orang-orang yang kafir, amalan-amalan mereka adalah sama 
seperti bayangan air di padang datar, di sana si dahaga menyangkakannya 
air, tetapi apabila ia datang ke tempat itu, ia tidak dapati air sedikit pun." 

(Surah An-Nur) 

Ini adalah nas-nas yang sorih yang menunjukkan seluruh amalan itu 
adalah sia-sia dan tidak berharga selama ia tidak bersandar kepada iman, 
kerana iman itulah yang membuat amalan itu mempunyai motif yang 
bersambung dengan Allah dan mempunyai matlamat yang sesuai dengan 
tujuan wujudnya di 'alam ini. Inilah pandangan 'aqidah Islam yang logik 
yang mengembalikan segala sesuatu kepada Allah. Sesiapa yang putus 
hubungan dengan Allah, akan putuslah ia dan akan hilanglah hakikat 
tujuannya. 

Iman adalah bukti kesihatan fitrah manusia dan kesejahteraan 
kejadiannya, juga bukti keseimbangannya dengan fitrah 'alam seluruhnya 
dan bukti adanya hubungan harmoni antara manusia dengan 'alam 
sekelilingnya. Dan hubungan inilah yang pada akhirnya pasti membawa 
manusia kepada iman, kerana 'alam itu sendiri mengandungi dalil-dalil dan 
saranan-saranan yang menunjukkan bahawa kekuasaan Allah yang mutlak 

itulah yang menciptakan 'alam ini dengan peraturan yang rapi. Sebaliknya 
apabila hubungan harmoni itu tidak wujud atau rosak, maka itulah bukti 
adanya kerosakan pada sistem penerimaan manusia dan kerosakan itu akan 
membawa kerugian, kerana kerosakan ini menyebabkan amalan-amalannya 
tidak sah walaupun pada zahirnya menampakkan tanda baik. 

'Alam orang yang beriman itu begitu luas, syumul, tinggi, indah dan 
bahagia sehingga 'alam-' alam orang-orang yang bukan mu'min kelihatan 
begitu kecil, kerdil, rendah, buruk, celaka dan rugi serugi-ruginya. 

'Amalan yang soleh itu merupakan buah yang tabi'i dan iman, juga 
merupakan gerakan automatik yang bermula pada saat bertapaknya hakikat 
iman di dalam hati manusia. Kerana itu iman merupakan satu hakikat positif 
yang dinamis. Sebaik sahaja ia bertapak dalam hati manusia ia terus bergerak 
menonjolkan zatnya keluar dalam bentuk amalan yang soleh. Inilah iman 
dalam Islam. Ia tidak tinggal begitu beku tanpa bergerak, tidak tinggal 
tersembunyi tanpa menjelma dalam satu bentuk harakat yang hidup di luar 
tubuh seseorang Mu'min. Andainya iman itu tidak bergerak seperti ini, maka 
ia adalah suatu iman yang palsu atau suatu iman yang mati. Ia sama dengan 
bunga yang tidak berbau. Oleh itu amalan yang soleh harus tercetus dari 
keimanan itu secara tabi'i jika tidak maka keimanan itu tidak wujud. 

Di sinilah letaknya nilai iman, iaitu iman adalah gerakan, tindakan, 
amalan, pembinaan dan pembangunan yang menjurus kepada Allah. Iman 
bukannya penguncupan diri bukannya bersifat negatif, bukannya 
penyorokan diri dalam isi dada dan bukannya semata-mata niat baik yang 
tidak menjelma dalam gerakan dan tindakan. Inilah sifat utama Islam dan 
sifat inilah yang menjadikan Islam suatu kekuatan pembangunan yang amat 
besar dalam kehidupan. 

Ini dapat dimengertikan, kerana iman itu ialah penglihatan diri dengan 
cara hidup Rabbani, iaitu cara hidup yang sentiasa bergerak dan bertindak di 
'alam ini, iaitu gerakan yang lahir dari satu perencanaan, dan menuju ke arah 
satu tujuan. Iman memimpin manusia ke arah melaksanakan program 
harakat yang menjadi tabi'at 'alam al-Wujud iaitu melakukan gerakan- 
gerakan dan tindakan-tindakan yang bersih, membina dan membangun 
sesuai dengan sistem hidup yang terbit dari Allah. 

Amalan saling berpesan supaya menjunjung ajaran Allah yang benar 
dan saling berpesan supaya bersikap sabar melahirkan gambaran umat Islam 
atau kelompok Muslimin yang mempunyai identiti, ikatan dan tujuan 
perjuangan yang sama, iaitu kelompok yang sentiasa sedar terhadap hakikat 
dirinya dan terhadap kewajipannya, di samping sentiasa sedar terhadap 
hakikat tugas iman dan amalan soleh yang termasuk di bawahnya tugas 
memimpin umat manusia ke jalan iman dan amalan soleh. Kerana itu, untuk 
melaksanakan tugas atau amanah agung ini mereka perlu saling berpesan 
dan nasihat-menasihati terhadap satu sama lain. Dari kata-kata saling 
berpesan itu nampaklah satu gambaran umat atau kelompok Muslimin yang 
bersatu-padu, satu umat yang terpilih, yang sedar dan yang tegak di bumi di 
atas lunas-lunas kebenaran, keadilan dan kebaikan. Itulah gambaran umat 
Islam yang dikehendaki oleh Islam. Islam mahukan mereka menjadi satu 

umat yang terpilih, kuat, sedar, siap sedia mengawasi kebenaran dan 
kebaikan dan sentiasa saling berpesan sesama mereka supaya menjunjung 
kebenaran dan bersabar dalam perjuangan dan hidup saling mesra, 
bekerjasama dengan semangat Ukhuwah Islamiyah sebagaimana yang 
disarankan oleh kata-kata saling berpesan di dalam al-Qur'an. 

Amalan saling berpesan menjunjung ajaran Allah yang benar 
merupakan satu keperluan dalam perjuangan, kerana usaha-usaha 
menegakkan kebenaran itu amat sukar dan batu-batu penghalangnya 
beraneka ragam dalam bentuk hawa nafsu, logik kepentingan, kefahaman- 
kefahaman masyarakat, dan kemaharajalelaan pemerintah-pemerintah dan 
orang-orang yang zalim. Dengan amalan saling berpesan dapatlah diberi 
peringatan, pemberangsangan dan penyedaran terhadap persamaan 
matlamat, persamaan tugas dan amanah untuk melipatgandakan daya usaha 
perjuangan mereka. Setiap pejuang kebenaran akan merasa bahawa di 
sampingnya ada orang lain yang sentiasa berpesan, memberangsang dan 
turut berjuang bersamanya, juga sentiasa menyayanginya dan tidak 
menghampakannya. 

Agama Islam yang benar ini tidak dapat ditegakkan melainkan dengan 
pengawasan dan kawalan kelompok Muslimin yang saling membantu, saling 
berpesan dan bersatu padu. Amalan saling berpesan supaya bersikap sabar 
juga merupakan satu keperluan dalam perjuangan, kerana usaha-usaha 
menegakkan iman dan amal soleh, dan usaha-usaha menjaga kebenaran dan 
keadilan merupakan tugas-tugas yang amat sukar yang dihadapi oleh 
kelompok dan orang perseorangan dan inilah yang memerlukan kesabaran, 
iaitu sabar melawan tentangan hawa nafsu sendiri, sabar melawan tentangan- 
tentangan orang lain, sabar menghadapi gangguan dan kesulitan, sabar 
menentang keangkuhan, kebatilan dan kejahatan, sabar mengharungi jalan 
perjuangan yang panjang, sabar menempuh peringkat-peringkat perjuangan 
yang lambat, sabar kerana hilangnya batu-batu tanda jalan perjuangan dan 
sabar kerana kejauhan matlamat. 

Amalan saling berpesan supaya bersabar itu menambahkan daya 
kebolehan, kerana ia dapat menimbulkan perasaan kesatuan matlamat dan 
tujuan dan kerjasama di antara semua pihak, di samping membekalkan 
perasaan kasih mesra terhadap satu sama lain, keazaman dan tekad 
perjuangan yang kukuh dan sebagainya dari konsep-konsep kelompok 
kerana dalam suasana kelompoklah hakikat Islam itu hidup dan menonjol 
jika tidak, maka itulah kerugian dan kehilangan. Pada hari ini apabila kita 
melihat dari kacamata undang-undang, perlembagaan yang digariskan oleh 
al-Qur'an untuk panduan hidup kelompok orang-orang Mu'min yang 
terselamat dari kerugian itu, kita merasa begitu cemas melihat umat manusia 
di merata pelosok bumi sedang dilingkungi kerugian. Kita merasa begitu 
cemas melihat kesesiaan-kesesiaan atau kepercumaan hidup mereka di dunia, 
dan melihat mereka berpaling dari agama yang baik yang telah dikurniakan 
Allah kepada mereka, serta melihat, tidak adanya pemerintah yang terpilih, 
beriman dan tegak di atas agama yang benar di muka bumi ini. 

Orang-orang Islam atau lebih halus orang-orang yang menda'wa 
beragama Islam merupakan orang-orang yang paling kuat berpaling dari cara 
hidup Ilahi yang telah dipilih Allah untuk mereka, dan dari undang-undang 
yang disyari'atkan Allah kepada mereka dan dari jalan tunggal yang 
digariskan Allah untuk menyelamatkan mereka dari kerugian dan kesesiaan. 
Negeri Arab yang dahulunya menjadi tempat lahirnya agama yang baik itu 
telah meninggalkan panji-panjinya yang telah dikibarkan Allah untuk 
mereka, mereka meninggalkan panji-panji iman untuk bergantung dengan 
panji-panji kebangsaan yang tak pernah mereka capai kebaikan di bawah 
kibarannya di sepanjang sejarahnya, dan nama mereka tak pernah disebut di 
bawah kibarannya baik di bumi mahupun di langit sehingga datangnya 
agama Islam mengibarkan panji-panji Allah yang Tunggal yang tiada sekutu 
bagi-Nya, dan di bawah kibaran panji-panji inilah umat Arab mencapai 
kemenangan, menjadi kuat dan berjaya bagi pertama kalinya dalam sejarah 
mereka dan sejarah umat manusia seluruhnya. 

Ujar ahUstaz Abui Has_an an-Nadawi dalam bukunya yang bermutu: 

T Apakah Kerugian Dunia Dengan Sebab 

Kejatuhan Umat Mus l imin?" yang memperkatakan tentang kepimpinan Islam 
yang terpilih dan unik ini di bawah judul: "Zaman Kepimpinan Islam" dan 
"Pemimpin-pemimpin Islam dan Sifat-Sifat Mereka.": 

"Umat Muslimin muncul memimpin dunia. Mereka memecat umat- 
umat palsu dari kepimpinan umat manusia dengan penuh kesungguhan, 
bijaksana dan adil. Mereka mempunyai sifat-sifat yang cukup yang 
melayakkan mereka memimpin umat-umat manusia dan menjamin 
kebahagiaan dan kejayaan umat yang berada di bawah naungan dan 
pimpinan mereka. " 

Pertama: Umat Muslimin mempunyai kitab suci dan syari'at yang 
diturunkan Allah. Mereka tidak membuat undang-undang sendiri, kerana 
membuat undang-undang sendiri itu merupakan punca kejahilan, kesalahan 
dan kezaliman. Tindak-tanduk mereka, politik mereka dan cara pergaulan 
mereka dengan manusia tidak sembarangan dan tidak lintang-pukang. Allah 
telah mengurniakan nur kepada mereka dengan nur inilah mereka berjalan di 
kalangan umat manusia. 

Dan Allah telah mengurniakan syari'at kepada mereka dan dengan 
syari'at inilah mereka menghukumkan manusia. 



Firman Allah: 




122. "Apakah orang yang mati yang kemudian Kami hidupkannya dan 
mengurniakan nur yang terang yang dengannya dia dapat berjalan di 
kalangan manusia itu sama dengan seorang yang berada dalam gelap-gelita 
dan tidak dapat keluar darinya." 

(Al-An'am) 

8. "Wahai orang yang beriman, hendaklah kamu jadi orang-orang yang 
menegakkan kebenaran kerana Allah dan janganlah rasa benci terhadap 
sesuatu kaum itu mendorong kamu berlaku tidak adil. Berlaku adillah 
kerana keadilan itu lebih dekat kepada taqwa dan bertaqwalah kepada 
Allah yang Maha Mengetahui segala apa yang dilakukan kamu." 

(Al-Ma'idah) 

Kedua: Umat Muslimin tidak memegang teraju pemerintahan dan 
kepimpinan tanpa didikan akhlak dan pembersihan jiwa iaitu berlainan 
dengan kebanyakan umat, individu-individu dan pegawai-pegawai 
pemerintah dahulu dan sekarang, malah mereka tinggal sekian lama di 
bawah didikan dan pimpinan Nabi Muhammad s.a.w. yang membersihkan 
jiwa mereka, mengajar adab sopan kepada mereka dan melatihkan mereka 
dengan sifat-sifat zahid, wara 1 , bersih hati, mementingkan kebajikan orang 
lain, takut kepada Allah dan tidak bercita-cita dan tamak untuk menjadi 
ketua." 

Dalam hubungan ini Rasulullah s.a.w. telah bersabda: 

$f\ §<ap! §&j) 



- Ajlc. Jjiia - 

"Sesungguhnya kami demi Allah tidak akan melantikkan ke jawatan 
ketua dalam urusan ini seseorang yang memohonnya atau seseorang yang 
tamakkannya." 

Telinga mereka sentiasa terdengar-dengar firman Allah 1 Azzawajalla: 



(83) &(p5 



83. "Negeri akhirat itu Kami peruntukkan kepada orang-orang yang tidak 
mahu berbangga-bangga dengan kebesaran di bumi dan tidak mahu 
membuat kerosakan. Dan balasan yang baik itu untuk orang-orang yang 
bertaqwa." 

(Al-Qasas) 

Kerana itu mereka tidak berlumba-lumba untuk merebut jawatan- 
jawatan apatah lagi untuk mencalonkan diri mereka ke jawatan-jawatan 
ketua, atau menonjolkan kebaikan diri mereka atau berkempen untuk 
menaikkan diri mereka atau membelanjakan harta untuk mendapatkan 
jawatan-jawatan. Dan apabila mereka dilantik ke jawatan pegawai 

pemerintah, maka mereka tidak menganggapkan jawatan itu sebagai suatu 
hasil keuntungan atau perolehan dari usaha tenaga dan harta yang mereka 
telah korbankan untuknya, malah mereka anggapkannya sebagai suatu 
amanah yang diletakkan di atas bahunya dan sebagai suatu ujian dari Allah. 
Mereka benar-benar sedar bahawa mereka akan berdiri mengadap Allah dan 
bertanggungjawab kepada-Nya dalam semua urusan pentadbiran baik yang 
kecil mahupun yang besar. Mereka sentiasa teringat kepada firman Allah 
'Azzawajalla: 




58. "Sesungguhnya Allah menyuruh kamu menyempurnakan amanah- 
amanah itu kepada orang-orang yang berhak menerimanya dan apabila 
kamu menghukum di antara manusia, maka hendaklah kamu hukumkan 
mereka dengan keadilan." 

(An-Nisa 1 ) 



Dan firman-Nya: 







165. "Dialah (Allah) yang telah melantikkan kamu menjadi khalifah- 
khalifah yang memerintah bumi dan mengangkatkan sebahagian dari 
kamu ke darjat-darjat yang mengatasi sebahagian yang lain untuk menguji 
kamu terhadap ni'mat-ni'mat yang telah dikurniakan kepada kamu." 

(Al-An-'am) 

Ketiga: Umat Muslimin bukannya berkhidmat untuk kepentingan 
perkauman, mereka bukannya utusan bangsa atau negeri yang berjuang 
untuk kemakmuran dan kepentingan bangsa dan negeri itu sahaja atau 
percaya bahawa bangsa dan negeri mereka sahaja yang mempunyai 
kelebihan atas segala bangsa dan negeri yang lain dan bahawa mereka sahaja 
yang dijadikan untuk memerintah dan bangsa-bangsa yang lain adalah 
dijadikan untuk diperintah oleh mereka. "Umat Muslimin tidak dilahirkan 
untuk membangun Empayar Arab yang mewah makmur dan untuk 
bermegah-megah hidup di bawah pemerintahannya. Mereka tidak dilahirkan 
untuk mengeluarkan manusia dari penjajahan Rom dan Farsi kepada 
pemerintahan Arab atau pemerintahan mereka sendiri, malah mereka 
dilahirkan untuk mengeluarkan manusia dari menyembah sesama manusia 
kepada menyembah Allah yang Tunggal seperti yang diucapkan oleh Rab'ii 
ibn 'Amir di majlis Yazdajrad: "Allah telah mengutuskan kami untuk 
mengeluarkan manusia dari menyembah sesama manusia kepada 
menyembah Allah yang Tunggal dan dari kesempitan dunia kepada keluasan 
Akhirat dan dari kezaliman agama-agama kepada keadilan Islam." 

Semua bangsa dan semua manusia di sisi mereka adalah sama sahaja 
iaitu semuanya dari keturunan Adam dan Adam berasal dari tanah. Tiada 

kelebihan bagi bangsa Arab ke atas bangsa bukan Arab dan tiada kelebihan 
bagi bangsa bukan Arab ke atas bangsa Arab melainkan dengan taqwa. 
Firman Allah 'Azzawajalla: 







13. "Wahai manusia sesungguhnya Kami telah ciptakan kamu lelaki dan 
perempuan dan Kami jadikan kamu berbagai-bagai bangsa dan suku 
supaya kamu berkenal-kenalan satu sama lain. Sesungguhnya orang yang 
paling mulia di sisi Allah ialah orang yang bertaqwa." 

(Al-Hujurat) 

Umar ibn al-Khattab pernah berkata kepada 'Amru ibn al-'As Gabenor 
Mesir sewaktu anaknya memukul seorang Mesir dan berbangga-bangga 
dengan keturunannya sambil berkata: "Nah ambil ini dari seorang anak 
bangsawan." Lalu Umar mengenakan hukuman pukul balas dan berkata: 
"Bila lagi awak memperhambakan manusia, sedangkan mereka dilahirkan 
ibu mereka dengan keadaan merdeka?" Mereka tidak bakhil menyebarkan 
agama, ilmu pengetahuan dan pendidikan yang diketahui mereka kepada 
siapa sahaja. Mereka tidak memandang keturunan, warna kulit dan negeri 
apabila mereka menghukum, memerintah dan menilaikan kelebihan, malah 
mereka laksana awan yang memayung seluruh negeri dan semua manusia 
atau laksana hujan yang mencurah di merata tempat yang dapat 
dimanfaatkan oleh semua negeri dan manusia mengikut penerimaan dan 
kesediaan masing-masing. 

Di bawah naungan dan pemerintahan mereka, semua bangsa 
walaupun yang pernah ditindas sebelumnya dapat menerima habuan 
masing-masing dalam bidang agama, ilmu pengetahuan, pendidikan dan 
kerajaan dan turut bekerjasama dengan bangsa Arab dalam usaha membina 
sebuah dunia baru, malah ramai dari tokoh-tokoh mereka mengatasi orang- 
orang keturunan Arab dalam setengah-setengah bidang ilmu pengetahuan. 
Di antara mereka terdapat imam-imam, pakar-pakar fiqah dan hadith yang 
merupakan mahkota-mahkota dan pemimpin-pemimpin umat Arab dan 
umat Muslimin seluruhnya. 

Keempat: Manusia itu tersusun daripada jisim dan roh. Ia mempunyai 
hati, akal, perasaan dan tubuh-badan. Oleh itu manusia tidak akan 
berbahagia, berjaya, dan mencapai kemajuan yang seimbang melainkan 
seluruh bahagian dirinya subur dan berkembang dengan seimbang dan 
mendapat makanan yang baik. Tamadun yang baik tidak akan wujud kecuali 
manusia terdidik dalam 'alam sekitar yang menyuburkan agama, akhlak, akal 
dan tubuh badan dan memberi kemudahan kepada mereka untuk mencapai 
kesempurnaan insaniyah. 

Hal ini menurut pengalaman tidak mungkin berlaku melainkan 
apabila teraju pimpinan dan pentadbiran tamadun itu berada di tangan 
orang-orang yang beriman kepada roh dan benda, yang dapat menunjukkan 

contoh-contoh yang baik dalam kehidupan keagamaan dan akhlak serta 
mempunyai akal yang sejahtera dan bijaksana dan mempunyai ilmu 
pengetahuan yang benar dan berguna. 

Pada akhirnya beliau berkata ketika memperkatakan judul: "Peranan 
pemerintahan Khalifah-khalifah ar-Rashidin selaku contoh-contoh tamadun 
yang soleh." 

Demikianlah apa yang telah berlaku, kita tidak dapati mana-mana 
peranan dalam sejarah yang lebih sempurna, lebih indah dan lebih cemerlang 
dari peranan yang dimainkan dalam pemerintahan khalifah-khalifah ar- 
Rashidin, di mana kekuatan roh, akhlak, agama, ilmu pengetahuan dan 
segala peralatan benda bekerjasama dengan sepadu dalam membentuk 
manusia yang sempurna dan melahirkan tamadun yang soleh ... kerajaan 
mereka merupakan kerajaan yang terbesar di dunia, dan merupakan satu 
kuasa politik yang teragung pada zamannya. Dalam pemerintahan mereka 
munculnya contoh-contoh akhlak yang tinggi dalam kehidupan rakyat dan 
sistem pemerintahan, juga dalam kegiatan perniagaan dan perusahaan. 
Kemajuan akhlak dan rohaniyah adalah sejajar dengan keluasan wilayah 
yang ditakluk mereka dan dengan tamadun yang dibangun mereka. 
Perlakuan jenayah amat kurang jika dibandingkan dengan keluasan negara 
dan bilangan penduduknya. Hubungan di antara individu dengan individu 
dan hubungan di antara individu dengan masyarakat terus bertambah baik. 
Itulah peranan yang sempurna yang tidak diimpikan manusia lebih maju dari 
itu dan tidak pernah diandaikan oleh tukang-tukang andai lebih cemerlang 
dari itu." 

Itulah beberapa ciri zaman kebahagiaan yang dialami manusia di 
bawah naungan perlembagaan Islam yang ditegakkan asas-asasnya dalam 
"Surah al-'Asr" dan di bawah panji-panji iman yang dibawa oleh angkatan 
iman dan amalan soleh yang saling berpesan menjunjung ajaran yang benar 
dan bersikap sabar. 

Alangkah jauh bandingannya dengan kesesiaan yang dialami manusia 
kini di merata tempat dan dengan kerugian yang menimpa mereka dalam 
pertarungan kebaikan dan kejahatan, dan alangkah jauh bezanya kegelapan 
dan kesesatan dengan kebajikan yang besar yang telah dibawa oleh umat 
Arab pada masa mereka membawa panji-panji Islam dan memegang 
pimpinan umat manusia. Kemudian apabila mereka meletakkan panji-panji 
itu, mereka terus berada di ekor angkatan-angkatan kemajuan manusia dan 
seluruh angkatan itu menuju kepada kesesiaan dan kerugian belaka. Kini 
seluruh panji-panji dikibarkan untuk Syaitan, tiada satu pun untuk Allah, 
seluruh panji-panji itu dikibarkan untuk kebatilan, tiada satu pun untuk 
kebenaran, seluruh panji-panji itu dikibarkan untuk kegelapan dan kesesatan, 
tiada satu pun untuk hidayah dan cahaya, dan seluruh panji-panji itu 
dikibarkan untuk kerugian, tiada satu pun untuk keuntungan. Namun 
demikian, panji-panji Allah tetap berkibar. Ia hanya menunggu tangan- 
tangan yang sanggup mengibarkannya dan menunggu umat manusia yang 
ingin berjalan di bawah pimpinannya menuju kebajikan, hidayah, kebaikan 
dan keuntungan. 

Itulah masalah untung rugi di dunia ini, dan jika dibandingkan 
dengan untung rugi di akhirat, maka untung rugi di dunia adalah amat kecil, 
di akhirat sanalah untung rugi yang sebenar. Untung rugi di sana berlanjutan 
dalam zaman yang berterusan, dalam kehidupan yang kekal dan dalam 'alam 
hakikat yang sebenar. Di sanalah untung rugi yang sebenar iaitu keuntungan 
mendapat Syurga dan keredaan Allah atau kerugian tidak mendapat Syurga 
dan keredaan Allah. Di sanalah manusia akan mencapai kemuncak 
kesempurnaan yang ditentukan untuk mereka atau akan terhumban jatuh ke 
darjah yang menghilangkan martabat kemanusiaan mereka dan akhirnya 
mereka menjadi senilai dengan batu, malah batu lebih senang dari 
mereka, dari segi kerehatan. 

Firman Allah: 



( 40 ) 






40. "Pada hari itu setiap orang akan melihat apa yang telah dilakukan oleh 
dua tangannya dan setiap orang kafir akan berkata: "Alangkah baiknya jika 
aku jadi tanah." 

(An-Naba 1 ) 

Surah ini begitu tegas sekali menentukan jalan iaitu seluruh manusia 
berada dalam kerugian, melainkan orang-orang yang beriman, melakukan 
amalan yang soleh dan saling berpesan supaya menjunjung ajaran yang benar 
dan supaya bersikap sabar. Inilah satu-satunya jalan, tiada jalan yang lain 
lagi, iaitu jalan beriman dan beramal soleh dan menegakkan masyarakat 
Islam yang bersatu-padu menjaga ajaran yang benar dengan berbekalkan sifat 
sabar. 

Itulah satu-satunya jalan, kerana itu dahulu ada dua orang lelaki dari 
sahabat Rasulullah s.a.w. apabila mereka bertemu, mereka tidak berpisah 
sehingga salah seorang dari mereka membaca "Surah al-'Asr" kepada seorang 
lagi, kemudian barulah mereka bersalam-salaman. Mereka berdua seolah- 
olah berjanji setia untuk menjunjung perlembagaan Ilahi ini, iaitu berjanji 
untuk tegak di atas iman dan amalan yang soleh, saling berpesan supaya 
menjunjung ajaran yang suci dan supaya bersikap sabar. Mereka berdua 
berjanji untuk mengawal perlembagaan ini dan untuk menjadi golongan 
umat Islam yang hidup tegak di atas perlembagaan ini. 

